钦定古今图书集成/明伦汇编/宫闱典/第023卷 > 《绍定上寿明太后册宝乐章九首》同前
## 钦定古今图书集成/明伦汇编/宫闱典/第023卷 > 《绍定上寿明太后册宝乐章九首》同前

文德殿册宝降殿

思齐圣母，媲于周《任》。“体干履坤”，博厚洪深。七袠既启，
万寿自今。昕庭发号，式昭德音。

册宝诣东阶

煌煌仪物，绎绎鼓钟。奉兹宝册，至于阶东。上公相仪，
列辟尽恭。拜手慈宸，福如华嵩。

册宝出门

帝阙肃开，天阶坦履。霓旌羽盖，导仪护卫。匪夸雕琢，
匪矜繁丽。兹谓“盛仪，亿载千岁。”

慈明殿册宝入门

金坚玉纯，文郁礼缛。来从帝所，作瑞王国。天开地辟，
日熙春燠。兹谓盛事，永燕茀禄。

册宝升殿

皇仪有炜，彩舁次升。沈沈邃殿，穆穆天廷。坤德穼隆，
皇图永宁。咨尔廷臣，《摄齐》以登。

册宝诣宫中

寿为福先，明烛物表。仁沾动植，福齐穹昊。曰慈与睿，
并崇丕号。演而申之，万世永宝。

皇太后升御坐

迩臣跪奏，“严办必恭。”乃御袆褕，升于殿中。慈颜雍穆，
和气冲融。《芳流青史》，传之无穷。

册宝诣读册宝位

徽音孔昭，宝传斯刻。金昭玉粹，有煜斯册。载祈载祝，
以燕以翼。宝之万年，与宋无极。

皇太后降御坐

皇文既举，庆礼告虔。肇自宫闱，格于幅员。子称母寿，
母谓子贤。陟降在兹，隆名际天。